**АЙМГИЙН ИТХ-ЫН ТЭРГҮҮЛЭГЧИД, АЖЛЫН АЛБАНААС**

**2020 ОНЫ 8-Р САРД ХИЙЖ ГҮЙЦЭТГЭСЭН АЖЛЫН МЭДЭЭ**

2020.08.31. Зуунмод.

Энэ сард аймгийн ИТХ-ын Тэргүүлэгчдийн ээлжит 11 дүгээр хуралдаан 2020 оны 08-р сарын 13-ний өдөр хуралдлаа.

**ИТХ-ын Тэргүүлэгчдийн XI Хуралдаанаар:**

Аймгийн ИТХ-ын Тэргүүлэгчдийн ээлжит 11 дүгээр хуралдаан 2020 оны 8 дугаар сарын 13-ны өдөр хуралдаж 7 асуудал хэлэлцэж 4 тогтоол батлаж, хуралдааны тэмдэглэлээр 3 үүрэг өгөв.

Үүнд:-

1.Аймгийн иргэдийн Төлөөлөгчдийн Хурлын ээлжит 18 дугаар Хуралдааны тов тогтоож, хэлэлцэх асуудал батлах тухай асуудлыг хэлэлцээд аймгийн иргэдийн Төлөөлөгчдийн Хурлын ээлжит 18 дугаар хуралдааныг 2020 оны 09 дүгээр сарын 10-ны өдөр аймгийн Засаг даргын Тамгын газрын Хуралдааны танхимд хуралдуулж хуралдаанаар 3 асуудал хэлэлцэхээр тогтов.

2. Аймгийн 2020 оны төсвийн 2-р улирлын гүйцэтгэлийг хэлэлцээд аймгийн төсвийн хоёрдугаар улирлын гүйцэтгэл, коронавируст халдвар \COVID-19\-ын цар тахлаас эдийн засаг, төсвийн орлогын бүрдэлтэд үзүүлж буй сөрөг нөлөөлөлд дүн шинжилгээ хийж төсвийн орлогын төлөвлөгөөг сум бүр, нэр төрлөөр биелүүлэх, зардлын батлагдсан хэмжээг чанд мөрдөх талаар хийж буй ажлыг үргэлжлүүлж, шаардлагатай арга хэмжээ шуурхай авч, гүйцэтгэлд хяналт тавьж ажиллах, татварын өр барагдуулах талаар хийж буй ажлыг эрчимжүүлж, өр бүхий аж ахуйн нэгжийн үйл ажиллагаа, орлогын байдалд нийцүүлэн өр барагдуулах талаар гэрээ хэлцэл хийж, биелэлтийг хангуулах, шаардлагатай тохиолдолд хууль тогтоомжийн дагуу хариуцлага тооцох, газрын бүртгэлийн цахим системийг бүрэн нэвтрүүлж эзэмшин, иргэд, аж ахуйн нэгж, байгууллагын эзэмшил, ашиглалтад байгаа газрыг төлбөрт бүрэн хамруулж, хураан барагдуулах, газрын төлбөрийг 60, 40 хувиар аймаг, сумын төсөвт хуваарилан төвлөрүүлэх цахим программыг бүх сумдад яаралтай нэвтрүүлэх, сумдын иргэдийн Төлөөлөгчдийн Хурлын газрын төлбөр тогтоосон эрхийн актыг судлан үзэж арга зүйн зөвөлгөөгөөр хангаж, шаардлагатай арга хэмжээ авч, аймгийн 2020 оны төсвийн хэрэгжилтийг хангах ажлыг эрчимжүүлж ажиллахыг аймгийн Засаг даргын орлогчид даалгав.

3. Аймгийн 2020 оны хөрөнгө оруулалт, улсын болон орон нутгийн өмчийн хөрөнгөөр бараа, үйлчилгээ худалдан авах үйл ажиллагааны явцыг хэлэлцээд аймгийн хэмжээнд 2020 онд улс, орон нутаг, төсөл, хөтөлбөрийн хөрөнгө оруулалтаар нийт 82 төсөл, арга хэмжээний худалдан авах ажиллагаа зохион байгуулахаас 95.1 хувь буюу 78-ыг нь зохион байгуулж, шалгарсан аж ахуйн нэгжүүдтэй гэрээ байгуулж үйл ажиллагааг нь эхлүүлсэн бөгөөд, 8 дугаар сарын 10-ны байдлаар нийт хөрөнгө оруулалт, төсөл арга хэмжээний хэрэгжилт 50 хувийн биелэлттэй байна. Цаашид хөрөнгө оруулалт, бүтээн байгуулалтын ажлуудын явцыг эрчимжүүлж, цаг агаар хүйтрэхээс өмнө, төлөвлөсөн хугацаанд нь дуусгах арга хэмжээ авч, барилга байгууламжийг батлагдсан зураг төсөл, стандарт нормын дагуу чанартай гүйцэтгүүлэхэд онцгой анхаарч, хяналт шалгалтыг холбогдох дүрэм журмын дагуу хэрэгжүүлэх нь зүйтэй байна.

Коронавируст халдвар \COVID-19\-ын цар тахлын улмаас хөрөнгө оруулалтын ажлыг санхүүжүүлэх эх үүсвэр хумигдаж болзошгүй байгааг анхаарч, энэ онд хийхээр төлөвлөж, хөрөнгийн эх үүсвэр нь төсөвт тусгагдсан ажлуудыг аль болох царцааж зогсоохгүй хийж гүйцэтгүүлэх, гэрээт хугацаанд нь ашиглалтад оруулах шаардлагатай байгааг тэмдэглээд Хөрөнгө оруулалт, бүтээн байгуулалтын ажлын талаар аймгийн Засаг даргын Тамгын газрын хэлтсүүд, аймгийн Газрын харилцаа, барилга, хот байгуулалтын газар, “Барилга захиалагч, орон сууцны корпораци” ОНӨААТҮГ зэрэг холбогдох агентлаг, аж ахуйн нэгжүүдийн ажлын уялдааг хангаж, тус тусын хүлээсэн үүрийг гүйцэтгүүлж, хяналт тавьж ажиллах, улс, орон нутаг, төсөл, хөтөлбөрийн хөрөнгө оруулалтаар энэ онд хэрэгжиж буй төсөл, арга хэмжээ, барилга угсралтын ажлыг батлагдсан нарийвчилсан төлөвлөгөөний дагуу гүйцэтгүүлэх, ажлын явц удааширсан тухай бүр шалтгааныг тогтоож, ажил эрчимжүүлэх талаар шаардлагатай арга хэмжээ авч ажиллах, Барилга угсралт, их засварын ажлын захиалагчийн хяналт, үе шатны хяналтыг сайжруулж ажлын дутагдал, гологдлыг цаг алдалгүй шуурхай засуулах арга хэмжээ авч байх, гүйцэтгэгчээр гэрээнд заасан ажлыг хугацаанд нь чанартай хийлгэж хүлээн авах, гэрээгээр хүлээсэн үүргээ биелүүлээгүй, алдаа дутагдал гаргасан, ажлаа чанаргүй гүйцэтгэсэн, түүнийг хүлээн авсан зэрэг зөрчил гаргасан албан тушаалтан, аж ахуйн нэгж, байгууллагатай гэрээний холбогдох заалтууд болон зохих хууль тогтоомжийн хүрээнд хариуцлага тооцож ажиллах, захиалагч байгууллагын чиг үүргийг хэрэгжүүлж буй “Төв аймгийн Барилга захиалагч, орон сууцны корпораци” ОНӨААТҮГ-ыг өргөтгөн бэхжүүлж, орон тоог нэмэгдүүлэх, баг бүрэлдэхүүнийг чадавхжуулах, тус аж ахуйн нэгжийг зураг төсөв хийх тусгай зөвшөөрөлтэй болгох асуудлыг судлан энэ оны 9 дүгээр сард багтаан зохих журмын дагуу шийдвэрлүүлэх, орон нутагт хийгдэх барилга, бүтээн байгуулалтын ажлуудын зураг төсвийг өмнөх онд бэлэн болгож хэвших арга хэмжээнүүдийг авч улс, орон нутаг, төсөл, хөтөлбөрийн хөрөнгө оруулалтаар 2020 онд хэрэгжиж буй төсөл, арга хэмжээний ажлыг эрчимжүүлэх, хэрэгжилтийг хангахыг аймгийн Засаг даргын орлогчид даалгав.

4. Аймгийн Засаг даргын өргөн мэдүүлсэн 2021 оны төсвийн төсөл, уг төслийг боловсруулсан тухай асуудлыг хэлэлцээд аймгийн 2021 оны төсвийн төслийг дэмжиж, Сангийн яам, бусад холбогдох яамдад уламжлав.

Төсвийн төслийг холбогдох яамдаар хянуулж, нэгтгүүлэхэд шаардагдах судалгаа, тооцоо, ялангуяа төсвийн зардал, батлагдсан хязгаарыг 6.4 тэрбум төгрөгөөр давж буй шалтгааныг тодорхойлох, тухайлбал зохих хууль тогтоомжийг хэрэгжүүлэх болон шинээр ашиглалтад орж байгаа барилга байгууламжийн ашиглалттай холбогдон нэмэгдэж буй зардлын тооцоо, судалгааг нарийвчлан гаргаж, шаардлагатай эрх зүйн актыг нягтлан бүрдүүлж төсвийн төслийг хянуулан нэгтгүүлэх, Коронавируст халдвар \COVID-19\-ын цар тахлаас эдийн засаг, төсвийн орлого бүрдэлтэд үзүүлж буй сөрөг нөлөөллийг харгалзан хэмнэлтийн бодлогыг үргэлжлүүлж, тэвчиж болох зардлыг бууруулах асуудлыг төсөвт тусгах , аймгийн 2021 оны төсвийн төслийг холбогдох яамдаар хянуулсан тоо, хэмжээг үндэслэн сум, аж ахуйн нэгж, байгууллагаар хийсэн төсвийн орлого, зарлагын тооцоог төрөл нэг бүрээр нягтлан үзэж орлого нэмэгдүүлэх, зардал бууруулах асуудлыг эцэслэн тооцох, ялангуяа, шинээр ашиглалтад орох барилга байгууламжийн ашиглалттай холбогдон нэмэгдэх хөрөнгийг зардлын төрөл нэг бүрээр хянан үзэж энэ оноос мөрдөгдсөн Татварын болон Улсын бүртгэлийн багц хуулийг бүрэн хэрэгжүүлж татварын бааз суурийг өргөтгөн тэлж төсвийн орлогыг нэмэгдүүлэх талаар хийх ажлыг оновчтой тодорхойлж, тооцоо судалгааг нарийвчлан хийх, газрын төлбөрийн орлогын төлөвлөж буй хэмжээг хангахын тулд газрын бүртгэлийн цахим системийг бүрэн нэвтрүүлж эзэмших, сумдын иргэдийн Төлөөлөгчдийн Хурлын газрын төлбөр тогтоосон эрхийн актыг судлан үзэж арга зүйн зөвөлгөөгөөр хангах, эзэмшил, ашиглалтад байгаа газрыг төлбөрт бүрэн хамруулж, хураан барагдуулах талаар авах арга хэмжээг тодорхойлж төсвийн талаар гаргах шийдвэрт тусгах, төрийн албаны хүний нөөц, шилжилт хөдөлгөөний нэгдсэн мэдээллийн санд суурилсан төрийн албан хаагчдын цалин хөлсний төлөвлөлт, санхүүжилтийн системийг бүрэн нэвтрүүлэх, эрүүл мэнд, байгаль орчны салбарт нэвтрүүлэх төсвийн төлөвлөлтийн шинэ аргачлал, боловсрол, хөдөлмөр эрхлэлтийн салбарт туршин нэвтрүүлэх жендерийн мэдрэмжтэй төсөвлөлтийн талаар хийх ажлыг төсөвт тусгах, Засгийн газрын 2015 оны 288 дугаар тогтоолоор батлагдсан “Хог хаягдлын нормативыг тогтоох аргачлал”, Сангийн сайд, Байгаль орчин, аялал жуулчлалын сайдын 2018 оны хамтарсан 192/А243 дугаар тушаалаар батлагдсан “Хог хаягдлын хураамжийн хэмжээг тооцох аргачлал”-ын дагуу сум бүрийн хог хаягдлын хураамжийг тогтоон, захиргааны хэм хэмжээний актын улсын нэгдсэн бүртгэлд бүртгүүлэн мөрдөх ажил хэт удааширч байгаад дүгнэлт хийж шаардлагатай арга хэмжээ авах, аймгийн иргэдийн Төлөөлөгчдийн Хурлын Тэргүүлэгчдийн орон нутгийн өмчийг худалдан борлуулах талаар гаргасан хэрэгжээгүй байгаа шийдвэрийн жагсаалтыг шинэчлэн гаргаж өөрчлөх, хэвээр мөрдүүлэх асуудлыг шийдвэрлэж холбогдох арга хэмжээ авч, 2021 оны төсөвт орон нутгийн өмч худалдаж, борлуулсны орлогыг бодитой тусгах, “Хөгжлийн түүчээ-Төв аймаг” аймгийн хөгжлийн хэтийн зорилтын 2 дугаар шатанд хийхээр тусгагдсан арга хэмжээ, аймгийн эдийн засаг, нийгмийн салбаруудын хөгжлийг тодорхойлсон бодлогын баримт бичигт тусгагдсан зорилтуудыг хэрэгжүүлэхэд шаардагдах хөрөнгийн тооцоог нарийвчлан хийж “Монгол улсыг хөгжүүлэх таван жилийн үндсэн чиглэл”, “Засгийн газрын 2020-2024 оны үйл ажиллагааны хөтөлбөр”, “Аймгийн хөгжлийн таван жилийн үндсэн чиглэл”, “Аймгийн Засаг даргын 2020-2024 оны үйл ажиллагааны хөтөлбөр”-т тусгуулах ажлыг зохион байгуулж, төсвийн төслийг нягтлан боловсруулахыг аймгийн Засаг даргын орлогчид даалгав.

5.Биеийн тамир спортыг хөгжүүлэх цогц хөтөлбөрийн 2 дахь үе шатны төлөвлөгөөний хэрэгжилтийг хэлэлцээд аймгийн иргэдийн Төлөөлөгчдийн Хурлын Тэргүүлэгчдийн 2017 оны 112 дугаар тогтоолоор батлагдсан “Биеийн тамир спортыг хөгжүүлэх цогц хөтөлбөрийн 2 дахь үе шатны төлөвлөгөө”-г хэрэгжүүлэх ажлыг зохион байгуулан зохих үр дүнд хүргэж 96.66 хувийн биелэлттэй гэж тайлагнасан байна. Аймгийн хэмжээнд биеийн тамирын 41 хамтлаг үйл ажиллагаа явуулж спортын 23 холбоотой хамтран ажиллаж улс, бүсийн чанартай уралдаан тэмцээнүүдийг зохион явуулж, аймгийн аварга шалгаруулах тэмцээнийг өсвөр үе, залуучууд, насанд хүрэгчид, ахмад настны гэсэн ангилалаар болон үндэсний спортын төрлүүдээр зохион байгуулж давхардсан тоогоор 71.1 мянган хүн хамруулсан байна. Төлөвлөгөө хэрэгжүүлэх хугацаанд тив, дэлхий, олон улсын болон улсын аварга шалгаруулах тэмцээнд спортын 24 төрлөөр оролцож 1707 медаль хүртэж, тамирчдын дундаас олон улсын хэмжээний мастер 4, спортын мастер 19, спортын дэд мастер 20, зэрэгтэй тамирчин 2207, улсын шүүгч 4 шинээр төрөн гарчээ. Аймгийн Төв цэнгэлдэх хүрээлэнд 2016-2020 онд хөл бөмбөг, сагсан бөмбөг, софт теннис, волейболын талбай, гүйлт, алхалт, дугуйн 500 м-ийн асфалтан зам, шагайн харвааны асар, үндэсний сурын талбай зэргийг орон нутгийн хөрөнгө оруулалтын 636,2 сая төгрөгийн хөрөнгөөр шинээр байгуулж ашиглалтад оруулсан нь биеийн тамир спортыг хөгжүүлэхэд чухал хувь нэмэр оруулсан байна. Мөн Олон улсын хөл бөмбөгийн холбооны дэмжлэгээр 850 мянган долларын хөрөнгө оруулалтаар хөл бөмбөгийн олон улсын стандартын талбай, Баянцогт, Эрдэнэсант, Мөнгөнморьт, Баяндэлгэр, Алтанбулаг сумдад соёл, спортын төв, Цээл, Эрдэнэ сумдад ерөнхий боловсролын сургуулийн спорт заал, Баянхангай, Аргалант, Лүн суманд спорт заалыг тус тус ашиглалтад оруулжээ.

Зуунмод суманд 640 хүүхдийн багтаамжтай спортын төрөлжсөн сургалттай сургуулийн ажлын гүйцэтгэл 50-ийн биелэлттэй байна. Мөн спортын хэрэглэл материалаар хангах зорилгоор 20.0 сая төгрөгийн жүдо, боксын сургалт дасгалжуулалтад шаардагдах хэрэглэл материал, 15.0 сая төгрөгийн чөлөөт бөхийн дэвжээ, 14.4 сая төгрөгийн цана, тэшүүрийн хувцас хэрэглэл, 8.2 сая төгрөгийн шатрын танхим, нийт 62.2 сая төгрөгийн хөрөнгө оруулалт хийгдэж спортын хэрэглэл материалын хангамжийг сайжруулж ажилласан байна.

“Биеийн тамир спортыг хөгжүүлэх цогц хөтөлбөрийн 2 дахь үе шатны төлөвлөгөө”-г зорилт, арга хэмжээ үр дүнтэй хэрэгжсэнийг тэмдэглээд Биеийн тамир спортыг хөгжүүлэх цогц хөтөлбөрийн 2 дахь үе шатны төлөвлөгөөний хэрэгжилт 96.66 хувийн биелэлттэй байх тул “Үр дүнтэй” гэж дүгнэв.

“Биеийн тамир спортыг хөгжүүлэх цогц хөтөлбөрийн 2 дахь үе шатны төлөвлөгөө”-ний хэрэгжилтэд дүн шинжилгээ хийж, цаашид нийтийн биеийн тамир, их спортын талаар дэвшүүлэх зорилт, арга хэмжээг тодорхойлж, “Нийтийн биеийн тамир-Бүх нийтийн үйл хэрэг” уриан дор хэрэгжүүлэх бодлогын баримт бичиг боловсруулж батлуулан, хэрэгжүүлж ажиллахыг аймгийн Засаг даргын орлогчид даалгалаа.

6. Зуунмод сумын төвөөс Манзушир хийдийн чиглэлд хатуу хучилттай авто зам барьж буй аж ахуйн нэгжид уг замд зориулж хайрга олборлох зөвшөөрөл олгох тухай асуудлыг хэлэлцээдЗуунмод-Манзушир хийд чиглэлийн 7 км хатуу хучилттай авто замын барилгын ажлыг гүйцэтгэж буй “Ялгуусан” ХХК-д, Засгийн газрын 2014 оны 222 дугаар тогтоолоор батлагдсан “Авто зам, төмөр замын салбарт хэрэгжүүлэх зарим төсөл, хөтөлбөрт шаардагдах түгээмэл тархацтай ашигт малтмалыг хайх, ашиглах тусгай журам”-ыг жишиг болгон зөвхөн барьж буй авто замдаа зориулан хайрга, дайрга олборлох зөвшөөрөл олгох арга хэмжээ авах, Зуунмод-Манзушир хийд чиглэлийн авто замын барилгын ажилд шаардлагатай хайрга, дайрга олборлох талбайн байршлыг холбогдох хууль, тогтоомжид нийцүүлэн тогтоож, хайрга, дайрганы борлуулалтын үнэлгээг тогтоон, төлбөрийг зохих сумын төсөвт төвлөрүүлэх, олборлосон талбайн нөхөн сэргээлтийг журмын дагуу хийлгэх, цаашид орон нутгийн чанартай хатуу хучилттай авто зам барих ажил өргөжих төлөвтэй байгааг харгалзан дээр дурдсан “Авто зам, төмөр замын салбарт хэрэгжүүлэх зарим төсөл, хөтөлбөрт шаардагдах түгээмэл тархацтай ашигт малтмалыг хайх, ашиглах тусгай журам”, бусад холбогдох хууль тогтоомжийг үндэслэн орон нутгийн авто зам барьж буй аж ахуйн нэгжид түгээмэл тархацтай ашигт малтмал ашиглуулах журам боловсруулан энэ онд багтаан аймгийн иргэдийн Төлөөлөгчдийн Хурлаар батлуулж мөрдөхийг аймгийн Засаг даргын орлогчид даалган хуралдааны тэмдэглэлээр үүрэг өгөв.

7.Төрийн дээд одон медальд уламжлах тухай асуудлыг хэлэлцээд “Гавъяат жүжигчин цол”-оор 1, “Аж үйлдвэрийн гавъяат ажилтан цол”-оор 1, “Хөдөлмөрийн гавъяаны улаан тугийн одон”-оор 2, “Алтан гадас одон”-оор 40, “Хөдөлмөрийн хүндэт медаль”-иар 15 иргэдийг шагнуулахаар Монгол Улсын Ерөнхийлөгчид уламжлав.

2020 оны 8-р сард аймгийн ИТХ-ын дарга, Ажлын албанд хандсан 20 албан бичиг ирснийг бүртгэн аймгийн ИТХ-ын дарга болон нарийн бичгийн даргад танилцуулан хариу өгөх шаардлагатай 3 бичгийн хариуг өгч ажилласан байна.

Аймгийн ИТХ-ын нарийн бичгийн даргад хандсан Баянхангай сумын иргэнээс “Газар хүссэн тухай” өргөдөл ирснийг бүртгэн авч 08-р сарын 26-ны өдрийн 242 тоот албан бичгээр тухайн иргэнд болон Баянхангай сумын ИТХ-ын дарга, Засаг дарга нарт 08-р сарын 26-ны өдрийн 241 тоот албан бичгээр хариу өгч шийдвэрлэсэн байна.

Аймгийн ИТХ-ын дарга, Хурлын Ажлын албанаас аймгийн Засаг дарга болон холбогдох албан байгууллагад 28 бичиг гарган хүргүүллээ.

**Аймгийн Гэмт хэргээс урьдчилан сэргийлэх ажлын хүрээнд:-**

Аймгийн Гэмт хэргээс урьдчилан сэргийлэх ажлыг зохицуулах зөвлөлөөс гэмт хэрэгтэй тэмцэх, олон нийтийн аюулгүй байдлыг хангах, нийтийн хэв журам хамгаалах ажилд зориулж Хьюндай соната-8 маркийн гурван автомашиныг аймгийн Цагдаагийн газарт гардуулан өглөө. Уг автомашины шинэчлэлийн санхүүжилтийг аймгийн хөрөнгө оруулалтаар шийдвэрлэсэн бөгөөд тус арга хэмжээнд Улсын Их Хурлын гишүүн Ж.Батжаргал, аймгийн Засаг даргын орлогч Д.Мөнхбаатар нар оролцлоо.

**Цагаатгах ажлыг удирдан зохион байгуулах ажлын хүрээнд:-**

Цагаатгах ажлыг удирдан зохион байгуулах Улсын комиссоос аймгийн ИТХ-ын нэмэлт дансанд сумдын дундын иргэний хэргийн анхан шатны шүүхийн шийдвэрийн дагуу хуваарилагдсан 80.000.000 төгрөгийг нэхэмжлэгч Г.Лхамсүрэн, С.Гомбо нарын дансанд шилжүүлж нөхөх олговрын тайланг Цагаатгах ажлыг удирдан зохион байгуулах Улсын комисст хүргүүллээ.

Аймгийн ИТХ-ын ээлжит 18 дугаар хуралдааны тов тогтсонтой холбогдуулан аймгийн ИТХ-ын Ажлын алба Хурлын хуралдааны бэлтгэл ажлыг ханган ажиллаж байна.

ТАНИЛЦСАН:

НАРИЙН БИЧГИЙН ДАРГЫН ҮҮРГИЙГ ТҮР

ОРЛОН ГҮЙЦЭТГЭГЧ Ч.ЖАВЗАНПАГМА

МЭДЭЭ БЭЛТГЭСЭН:

АЖЛЫН АЛБАНЫ АЖИЛТАН Д.ОЮУНСАЙХАН